b'\n_START_ARTICLE_\nNiilin valtiatar\n_START_PARAGRAPH_\nNiilin valtiatar (Child of the Morning) on vuonna 1977 ilmestynyt Pauline Gedgen kirjoittama romaani. Kirjan lyhennetty suomennos on Valittujen Palojen Kirjavalioissa vuodelta 1989. Sen on suomentanut Anna-Maija Viitanen. Teoksen on kuvittanut F. W. Richter-Johnsen.\n_START_SECTION_\nJuoni\n_START_PARAGRAPH_\nKirja kertoo Egyptin kuningattaren Hat\xc5\xa1epsutin el\xc3\xa4m\xc3\xa4ntarinan sellaisena kuin, miksi kirjailija sen kuvitteli. Kirjan alussa Hat\xc5\xa1epsut on nuori tytt\xc3\xb6, jonka isoveli Thutmosis II on ensimm\xc3\xa4inen vallanperimysj\xc3\xa4rjestyksess\xc3\xa4. Hat\xc5\xa1epsutin el\xc3\xa4m\xc3\xa4 vaikuttaa turvatulta, kunnes salaliittolaiset myrkytt\xc3\xa4v\xc3\xa4t Thutmosis II:n puolisoksi aiotun sisarpuolen Neferun. T\xc3\xa4m\xc3\xa4n j\xc3\xa4lkeen kuningattareksi valitaan Hat\xc5\xa1epsut, joka ei kuitenkaan pid\xc3\xa4 asemastaan velton ja saamattoman Thutmosis II:n puolisona mutta joutuu alistumaan asemaansa kuningattarena. Hat\xc5\xa1epsutin el\xc3\xa4m\xc3\xa4 mutkistuu Thutmosis II:n ottaessa jalkavaimokseen Aset-nimisen naisen, joka synnytt\xc3\xa4\xc3\xa4 h\xc3\xa4nelle poikalapsen, Thutmosis III:n, kun taas Hat\xc5\xa1epsut itse saa kaksi tyt\xc3\xa4rt\xc3\xa4, Merit-Ran ja Neferu-Ran. Tytt\xc3\xb6jen saaminen romuttaa Hat\xc5\xa1epsutin aikeet perustaa oma dynastia. Thutmosis II kuolee ja Egyptiss\xc3\xa4 odotetaan Hat\xc5\xa1epsutin kertovan vallanperij\xc3\xa4st\xc3\xa4, mutta Hat\xc5\xa1epsut viivytt\xc3\xa4\xc3\xa4 kertomista. Thutmosis III:n varttuessa Neferu-Ra kiinnostuu h\xc3\xa4nest\xc3\xa4, ja kiinnostus osoittautuu molemminpuoliseksi, mist\xc3\xa4 Hatsepsut ei pid\xc3\xa4. Neferu-Ra kuolee, ja Thutmosis III ryhtyy liehittelem\xc3\xa4\xc3\xa4n Merit-Rata._NEWLINE_Huomatessaan, ett\xc3\xa4 Hat\xc5\xa1epsut ei aio luopua kruunusta, Thutmosis III salamurhauttaa t\xc3\xa4m\xc3\xa4n yst\xc3\xa4v\xc3\xa4t yhden y\xc3\xb6n aikana, mink\xc3\xa4 j\xc3\xa4lkeen h\xc3\xa4n menee vaatimaan kruunua Hat\xc5\xa1epsutilta. Hat\xc5\xa1epsut ei luovuta kruunua vaan pakottaa Thutmosis III:n ottamaan sen h\xc3\xa4nen p\xc3\xa4\xc3\xa4st\xc3\xa4\xc3\xa4n. T\xc3\xa4m\xc3\xa4n j\xc3\xa4lkeen Thutmosis III haluaa Hat\xc5\xa1epsutin vaimokseen, mutta Hat\xc5\xa1epsut nauraa h\xc3\xa4nelle p\xc3\xa4in naamaa. Hat\xc5\xa1epsut l\xc3\xa4htee salista ja kertoo asioista Merit-Ralle, joka ei v\xc3\xa4lit\xc3\xa4 \xc3\xa4idist\xc3\xa4\xc3\xa4n vaan pit\xc3\xa4\xc3\xa4 tapahtuneita Hat\xc5\xa1epsutin yst\xc3\xa4vien kuolemia Hatsepsutin oman vallanhimon syyn\xc3\xa4._NEWLINE_Thutmosis III haluaa aloittaa sodan heettil\xc3\xa4isi\xc3\xa4 vastaan ja myrkytt\xc3\xa4\xc3\xa4 Hat\xc5\xa1epsutin viinill\xc3\xa4. Hatsepsut kuolee illalla katsellen palatsin katolta aunringonlaskua.'